
Soli Deo Gloria! – Egyedül Istené a dicsőség!


Isten dicsőségének szolgálata a tudomány területén

1. A kultúra

A kultúra szó eredete: colo, colere, colui, cultum (latin); azt jelenti, hogy szántóföldet művelni, innen ered a megművelés, ápolás, képzés gondolata. A „kultúra” tehát szó szerint megművelést, ültetést, stb. jelent. A „kultusz” szó pedig jelenti a szántóvető munkáját, képzést, de tisztelést, imádást is. 

Legtágabb értelemben véve a kultúra minden olyan emberi munka, amit a természettel szemben alkalmazunk, a természet megművelése céljából. Az ember megműveli az anyagi természetet, de éppen így megművelheti embertársaival közösségben a szellemi természetet, a morális, intellektuális és etikai készségeit is. 

Mindez akkor válik keresztyén kultúrává, ha az ember mindeme munkáit és képességeit az Isten dicsősége szolgálatára állítja be. 

Az 1 Mózes 2:15 („És vevé az Úr Isten az embert, és helyhezteté őt az Éden kertjébe, hogy mívelje és őrizze azt.”) szerint a kulturális munka paradicsomi eredetű isteni rendelés (ordinancia) az ember számára, hiszen Isten már a bűnbeesés előtt azt parancsolta az embernek, hogy az Éden kertjét „művelje és őrizze”.

A bűn következtében változások álltak be ezen a területen is, a bűn eredményeként a munkával keserűség és fáradtság jár, megjelent az Istentől független kultúra.

A történelem folyamán az Istentől elfordult emberek létrehozták a különféle pogány kultúráikat. Majd a róm. kat. egyház kivonta a kultúrát a pogányság hatalma alól, de az egyház uralma alá rendelte. A reformáció kivonta a kultúrát az egyház hatalma alól, de Isten Igéjének uralma alá rendelte. A modern gondolkodás pedig kivonja a kultúrát mind az egyház, mind az Isten Igéjének, tehát Istennek magának az uralma alól; önállóvá, öncélúvá, autonómmá, tehát lényegében emberközpontúvá teszi és így újra visszaviszi a pogány gondolkodás szférájába.

A keresztyénségnek a kálvinizmus szerint óriási missziója van ezen a téren is. A kultúrát Isten Igéje szerint kell megítélni, megtermékenyíteni, vezetni, sőt egészen speciális ízű és tartalmú keresztyén kultúrát kell felépíteni az isteni Kijelentés fundamentumán. 

2. Az intellektuális kultúra

Az intellektuális kultúra azt jelenti, hogy az ember a maga képességeit a körülötte lévő világ, önmaga, sőt ha lehetséges, Isten megismerésére fordítja.

A tudomány és művészet keresztyén alapon az által lehetséges, hogy minden teremtett dolog alapjául a teremtő Isten egységes világgondolata szolgál. Az ember, mint Isten teremtményi képe, képes arra, hogy Istennek a kozmoszban uralkodó ideáit, elgondolásait felismerje és így egy bizonyos mértékig a teremtő Isten műveibe behatoljon, másfelől, mint Isten képe a maga saját elgondolásait is elhelyezze és kifejezésre jutassa a maga körül levő világban. 

A kulturális munka intellektuális téren is kötelesség, mert Isten dicsőségét szolgálja.

2.1. Hit és tudomány

Nem igaz, hogy a keresztyénség ellensége a tudománynak, csak másként műveli azt, mint a hitetlen világ. A hitetlen alapon végzett tudományos munka előbb vagy utóbb szembekerül a keresztyénséggel. Ha a keresztyénség felveszi a harcot, akkor nem a tudomány és a tudományos munka ellen küzd, hanem csak az ellen a hitetlenség ellen, amely az ilyen munkát fűti.

2.2. A tudomány szabadsága

A tudomány kulturális munkája egészen speciális világ és a szabadság a tudomány számára elengedhetetlen. A szabadság azt jelenti a tudomány számára, hogy függetlennek kell lennie minden olyan tekintélytől, mely számára idegen. Itt különösen az állam és az egyház jöhet tekintetbe, a történelem tanulságai folytán is. A tudománynak azonban nem a szabadság a végső célja, hanem az igazság. Keresztyén alapon a tudományt is igazán csak a Fiú tudja szabaddá tenni, mert Lelkével azt is az igazságra tudja vezérelni.

2.3. A tudomány korlátozottsága

A tudomány korlátozottságának nemcsak végességünk az oka, hanem a végességen belül a bűn is. Ennek rombolása azt eredményezi, hogy azt sem ismerhetjük meg, amit megismerhetnénk, vagy legalább is nem helyesen ismerjük meg, amit helyesen is megismerhetnénk.

A világi tudomány nem számol a bűnnel, az embert normálisnak tartja, a megismerés tekintetében is mindenre képesnek képzeli. A keresztyén tudomány, mert a bűn rombolását is számba veszi, a különös Kijelentést is segítségül hívja, és annak anyagával is számol.

A tudomány korlátoltsága mellett is megvan a tudományos munka gyönyörű küldetése ebben a világban, mert még így is megvan a lehetősége, hogy az ember, amennyire teheti, ott álljon a világ felett, mint király, próféta és pap. Mint király, hogy Isten rendeléséből kifolyólag uralkodjék a természet felett, mint próféta, hogy tolmácsolja Istennek a teremtésben megnyilvánuló felséges gondolatait és mint pap, hogy a maga és a teremtett világ nevében hódolatot mutasson Annak, Akitől, Aki által és Akire nézve vannak mindenek.

2.4. A keresztyénség áldása a tudomány számára

A Teremtőbe vetett hit egyenesen serkentőleg kell, hogy hasson a természettudósra, és ezt a történelem is alátámasztja. Az Istenbe vettet hit előre megígéri nekünk, hogy nem hiába fogjuk kutatni a természetet, mert ott az Úr csodálatos munkáit fogjuk találni, rend és törvényszerűségek által szabályozva. 

Keresztyén alapon a tudománynak missziója is van, mégpedig az, hogy mint Isten egyik kegyelmi eszköze, a segítségével a bűn és nyomor rombolásai ellen az emberiség felvehesse a küzdelmet. Nem szabad elfelejtenünk, hogy a tudományos teljesítmény magas színvonala nemzeti jó is, úgy annak szolgálata és támogatása hazafiság. 

2.5. A népművelés jelentősége

A népművelés célja az, hogy a tudomány szellemi és erkölcsi erői közkinccsé váljanak, ez a folyamat pedig az iskolákban történik. Nem mindegy azonban, hogy ki és mire tanítja a gyermekeket. Fontos cél az, hogy elérjük, hogy Isten szerint való tudományt tanítsanak legalább a ref. keresztyén iskolákban. 

Küldetésünk

A keresztyénség két nagy hibát követett el a múltban a tudomány területén. Az egyik az, hogy az ellene intézett támadásokkal szemben igen sokszor meghátrált, vagy éppen behódolt; másfelől pedig nem dolgozott azon, hogy a maga elvei alapján művelje a tudományt.

Éppen ezért a keresztyénséget offenzív módon kell védelmeznünk a tudomány oldaláról. Igaz, hogy hívővé tudományos úton nem tehetünk senkit, de megfelelő ellenpropagandával szerénységre taníthatjuk a keresztyénség elbizakodott ellenségeit. Még fontosabb, hogy a hívők seregét át tudjuk segíteni azon a lelki krízisen, amit a fej és a szív, az értelem és a hit közötti ellentét jelent.

Keresztyén tudósként többféle módon szolgálhatjuk Istent: az evolúciót cáfolhatjuk, kutathatjuk a világ történetét a teremtés alapján, megmutathatjuk, hogy a teremtett világban minden konstrukció a lehető legjobb a maga nemében, de legalább is az Igét vezérfonalként tartva végezhetjük a mindennapi munkánkat .

